《萧萧雨 秋日怀嘉定表妹》
清代·袁绶

正清秋天气雨初晴，薄暮嫩凉侵。渐白萍风起，莲衣零落，桐叶萧森。

来雁不传芳讯，云树影沉沉。减却清游兴，冷醉孤吟。

望处半竿残照，共炊烟一缕，阁住疏林。却高楼谁倚，横笛诉离心。

怕思量、八年前事，任疏花、红瘦倦幽寻。无聊甚、倩如钩月，来伴更深。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。